Nu kan man også få massage i Aalborg Lufthavn. Massør Lars-Henrik Thomsen har indrettet lokaler i den gamle, røde vagtbygning få skridt fra terminalen. Han håber, at især flypendlere men også andre rejsende kan se en fordel i at få masseret eventuelle dårligdomme væk, når de alligevel skal i lufthavnen. Mange mennesker har myoser i kroppen, som stammer fra dårlige og ensidige arbejdsstillinger, kuldepåvirkning, stress mv. Det belaster og begrænser i hverdagen, og Lars-Henrik Thomsen har specialiseret sig i nakke-, skulder- og halsmassage og har blandt andet gode erfaringer med at afhjælpe hovedpine. Han kom til lufthavnen på initiativ af lufthavnsdirektør Søren Svendsen, som gerne ville gøre noget for medarbejderes velbefindende ved at tilbyde dem gratis massage på stedet. Nu udvider Lars-Henrik Thomsen så forretningen til at omfatte alle.
Nyt tiltag i Aalborg Lufthavn hjælper ømme rejsende.